Zadeva T‑671/16

Vincent Villeneuve

proti

Evropski komisiji

„Javni uslužbenci – Zaposlovanje – Javni natečaj – Razpis natečaja EPSO/AD/303/15 (AD 7) – Preveritev pogojev za pripustitev k natečaju, ki jo opravi EPSO – Krajše delovne izkušnje, kot so minimalno zahtevane – Narava preizkusa pogoja za pripustitev, ki se navezuje na delovne izkušnje – Obveznost obrazložitve – Očitna napaka natečajne komisije pri presoji – Enako obravnavanje“

Povzetek – Sodba Splošnega sodišča (četrti senat) z dne 5. septembra 2018

Glej besedilo odločbe. (Glej točko 24.)

Cilj obveznosti obrazložitve iz člena 25, drugi odstavek, Kadrovskih prepisov je, da zadevna oseba pridobi podatke, potrebne za ugotovitev, ali je odločba utemeljena, in da se omogoči sodni nadzor. Kar natančneje zadeva odločbe o zavrnitvi pripustitve k natečaju, mora komisija natančno navesti, kateri so bili pogoji iz razpisa natečaja, za katere je bilo presojeno, da jih kandidat ni izpolnil. Natečajna komisija natečaja z veliko udeležbo se lahko v fazi pripustitve k preizkusom takega tečaja omeji na jedrnato obrazložitev zavrnitve, tako da kandidatom sporoči le merila za izbor ter odločitev komisije, razen če ti kandidati od nje izrecno zahtevajo, da navede individualna pojasnila. (Glej točki 34 in 35.)

Glej besedilo odločbe. (Glej točko 38.)

Kandidat na natečaju ima sicer pravico v predpisanih rokih vložiti neposredno tožbo zoper razpis natečaja, če ta pomeni odločbo organa, pristojnega za imenovanja, ki posega v njegov položaj v smislu členov 90 in 91 Kadrovskih predpisov, vendar v okviru tožbe zoper odločbo, da se ga ne pripusti k natečaju, ni prekludiran že zgolj zato, ker razpisa natečaja ni izpodbijala pravočasno. Kandidatu namreč ni mogoče odvzeti pravice, da v vseh elementih, vključno s tistimi, ki so bili opredeljeni v razpisu natečaja, izpodbija utemeljenost posamične odločbe, ki je bila sprejeta proti njemu v skladu s pogoji, določenimi v tem razpisu, saj le ta izvedbena odločba individualizira njegov pravni položaj in mu omogoča, da se z gotovostjo seznani s tem, kako in koliko so prizadeti njegovi posamezni interesi Vendar če med obrazložitvijo izpodbijane odločbe in tožbenim razlogom v zvezi z domnevno nepravilnostjo razpisa natečaja, ki ni bil pravočasno izpodbijan, ni tesne povezave, je treba ta razlog razglasiti za nedopusten ob upoštevanju prisilnih predpisov v zvezi z roki za vložitev tožbe. (Glej točki 54 in 55.)

Izločitev kandidatov na natečaju na podlagi kvalifikacij in preizkusov po fazi preverjanja pogojev za pripustitev izrecno določena za postopek natečaja, kot izhaja iz člena 5, prvi in četrti odstavek, Priloge III h Kadrovskim predpisom. Iz določb člena 5 Priloge III h Kadrovskim predpisom in Splošnih pravil za javne natečaje torej izhaja, da se druga faza, namreč izbor na podlagi kvalifikacij, nanaša le na kandidate, ki izpolnjujejo pogoje za pripustitev. Tako razpis natečaja ne samo, da je lahko, ampak je tudi moral določati prehodno preveritev pogojev za pripustitev, preden bi natečajna komisija preučila kvalifikacije. (Glej točki 68 in 70.)

Čeprav mora natečajna komisija v okviru prve faze le preveriti, ali ima kandidat izkušnje na področju natečaja, mora zato primerjati dejavnosti, ki jih je opravljal kandidat, kot so navedene v njegovi prijavi, z nalogami prostega delovnega mesta. V zvezi s tem je treba pogoje za pripustitev razlagati glede na cilje zadevnega natečaja, kot izhajajo iz opisa nalog v zvezi s prostim delovnim mestom, tako da je treba del, ki se nanaša na naravo nalog, in del, ki se nanaša na pogoje za pripustitev iz zadevnega razpisa natečaja, obravnavati skupaj. V obravnavanem primeru komisija s tem, da je primerjala dejavnosti, ki jih je opravljal kandidat in ki so opisane v prijavi pod zavihkom „Delovne izkušnje“, z nalogami prostega delovnega mesta, kot so opisane v razpisu natečaja, ni presojala ustreznosti njegovih izkušenj glede na delovno mesto, pri čemer gre za presojo, ki je del faze izbora na podlagi kvalifikacij, ampak se je omejila na preveritev, ali njene izkušnje spadajo na področje natečaja. (Glej točke od 87 do 89 in 91.)

Kar zadeva pogoj za pripustitev k natečaju, ki se nanaša na delovne izkušnje, funkcija razpisa natečaja ne nasprotuje temu, da se komisiji prepusti odgovornost, da od primera do primera presodi, ali delovne izkušnje, ki jih je navedel posamezni kandidat, ustrezajo ravni, ki se zahteva z razpisom natečaja. Razpisna komisija ima v okviru določb Kadrovskih predpisov o natečajnih postopkih široko diskrecijsko pravico pri presoji narave in trajanja prej pridobljenih delovnih izkušenj kandidatov ter bolj ali manj tesne povezave, ki jo te izkušnje lahko imajo z zahtevami prostega delovnega mesta. Splošno sodišče se mora tako v okviru nadzora zakonitosti omejiti na preveritev, ali pri izvajanju te pravice ni prišlo do očitne napake. (Glej točki 97 in 98.)